5 wenke: Hoe om Paashaas se geldhonger te stil | Netwerk24
Deur Elvira Wood 13 April 2019 07:30
Dit is nog net 'n week en dan is dit Paasfees. Hier is 'n paar wenke hoe om 'n prettige naweek te hê wat seker sal maak die Paashaas vreet nie 'n gat in jou beursie nie én wat sal keer jou kinders self soos hase rondhardloop omdat hulle té veel sjokolade geëet het.
Kleur regte eiers en steek hulle weg as Paaseiers.
1. Hou 'n skattejag
Moenie net 'n klomp paaseiers en lekkergoed in die huis of tuin wegsteek nie. Verander dit in 'n skattejag. Gee jou kinders 'n paar leidrade voordat hulle eindelik 'n mandjie met net 'n paar lekkernye kry.
2. Steek "haaskos" weg
Hase eet mos nie sjokolade nie. Steek "haaskos" soos wortels, slaai en selfs pietersielie in die tuin weg. Wanneer die kinders alles opgespoor het, kan hulle help om 'n heerlike slaai vir middagete te maak.
3. Hou piekniek
Hoewel daar nie noodwendig 'n tradisie van groot etes oor Paastyd in Suid-Afrika is nie, wil families tog dié geleentheid saam deurbring. Hou vanjaar 'n piekniek in 'n tuin, park of botaniese tuin. Laat almal 'n gereg saambring.
4. Spesiale mandjies
As jou familie daarvan hou om paaseiers en -hase te soek, kry spesiale mandjies net vir dié doel. Versier dit met elke familielid se naam. Gebruik dieselfde mandjies elke jaar net soos 'n Kerskous. Jy hoef dan nie elke jaar 'n nuwe mandjie te kry nie.
5. Gebruik regte eiers
Regte eiers is beduidend goedkoper en gesonder as dié wat van sjokolade gemaak is. Kook eiers voor die tyd en verf hulle met kleursel. As jy die eiers in die tuin wil wegsteek, hou die dop aan en verf die dop. Die eiers kan later deel van jul piekniekete word.